沈与求
刘行简见借诗稿以长句归之
文章偏忌声名早，富贵政须门第好。
了知二物不相关，风月膏粱兼者少。
刘郎天韵真不凡，飞腾宜在蓬莱岛。
年来穷愁已到骨，只有珠玑落残稿。
纷纷馀子何能追，定向诗坛分六纛。
造物小儿亦薄相，浪付繁华给挥扫。
却令径坐诗人穷，只与清冷消热恼。
向来狗监非同邑，渴尽文园尚傭保。
九原千古忽可作，如君自是不枯槁。
茅斋夜诵谁得闻，咄咄空能诉穹昊。
请君更作升天行，勿使贫胡强知宝。